–लघुकथा साहित्य की एक विधा है; इस पक्ष से विचार करें तो लघुकथा के सामने दो तरह की चुनौतियाँ हैं, एक तो साहित्य से जुड़ीं, दूसरी विधा से जुड़ीं। साहित्य से जुड़ी चुनौतियां सभी विधाओं में साझी हैं, साहित्य समय को कैसे संबोधित हो, साहित्य के सार्थक सामाजिक सरोकार कैसे कायम रहें और साथ ही समाज में फैली अनिश्चितता के कोहरे को कैसे मिटाया जाए। लघुकथा के सामने विधा के तौर पर मुख्य चुनौती यह है कि इसके रूप वाले पक्ष को कैसे स्पष्ट किया जाए। इसके रूप को लेकर अभी भी धुँधलका है। लघु आकार की अन्य रचनाएँ, जिनमें प्रेरक-प्रसंग, टोटके, लघु व्यंग्य, चुटकुलेनुमा कहानियाँ/संवाद, उपदेशक-प्रवचन, टिप्पणियाँ लघुकथा के साहित्यिक-रूप को समझने में भ्रम पैदा करती हैं। इन अलग-अलग रूपों का प्रभाव भी कई बार मन को प्रभावित करता है, वह काफी तीक्ष्ण भी होता है, लेकिन एक विधा के रूप में पहचान बनाने के लिए, विधा की वैज्ञानिक समझ जरूरी है। कम से कम वे लेखक जो लघुकथा के साथ गंभीरता से जुड़ना चाहते हैं, उन्हें सचेत होकर ऐसे प्रयत्न करने चाहिए कि लघुकथा को अन्य लघु रूपों से कैसे अलग किया जाए।